CELEX: 32016D1878
Language: hu
Date: 2016-10-21 00:00:00
Title: A Bizottság (EU) 2016/1878 végrehajtási határozata (2016. október 21.) a Guatemalából származó banán behozatalára alkalmazott kedvezményes vámtételeknek az egyrészről az Európai Unió és tagállamai, másrészről Közép-Amerika közötti társulás létrehozásáról szóló megállapodásban foglalt banánkereskedelmi stabilizációs mechanizmus keretében történő, 2016. évi ideiglenes felfüggesztése nem helyénvaló voltának megállapításáról

22.10.2016   
            
            
               HU
            
            
               Az Európai Unió Hivatalos Lapja
            
            
               L 288/56
            
         A BIZOTTSÁG (EU) 2016/1878 VÉGREHAJTÁSI HATÁROZATA
   (2016. október 21.)
   a Guatemalából származó banán behozatalára alkalmazott kedvezményes vámtételeknek az egyrészről az Európai Unió és tagállamai, másrészről Közép-Amerika közötti társulás létrehozásáról szóló megállapodásban foglalt banánkereskedelmi stabilizációs mechanizmus keretében történő, 2016. évi ideiglenes felfüggesztése nem helyénvaló voltának megállapításáról
   AZ EURÓPAI BIZOTTSÁG,
   tekintettel az Európai Unióról szóló szerződésre és az Európai Unió működéséről szóló szerződésre,
   tekintettel az egyrészről az Európai Unió és tagállamai, másrészről Közép-Amerika közötti társulás létrehozásáról szóló megállapodásban foglalt kétoldalú védzáradék és banánkereskedelmi stabilizációs mechanizmus végrehajtásáról szóló, 2013. január 15-i 20/2013/EU európai parlamenti és tanácsi rendeletre (1) és különösen annak 15. cikkére,
   mivel:
   
               (1)
            
            
               Az egyrészről az Európai Unió és tagállamai, másrészről Közép-Amerika között létrejött társulási megállapodás banánkereskedelmi stabilizációs mechanizmust vezetett be, amely a 2013-as év folyamán lépett ideiglenesen hatályba a közép-amerikai országokban, utolsóként Guatemalában 2013. december 1-jén.
            
         
               (2)
            
            
               E mechanizmus keretében és a 20/2013/EU rendelet 15. cikkének (2) bekezdése értelmében, amint az érintett országok valamelyikéből származó (az Európai Unió 2012. január 1-jei Kombinált Nómenklatúrája szerinti 0803 90 10 vámtarifaszámú) friss banán behozatala meghaladja a meghatározott küszöbmennyiséget, a Bizottság végrehajtási aktust fogad el, amelyben ideiglenesen felfüggesztheti az adott országból származó friss banán behozatalára alkalmazott kedvezményes vámtételeket, vagy úgy határoz, hogy e felfüggesztés nem helyénvaló.
            
         
               (3)
            
            
               A Bizottságnak e határozatot a 182/2011/EU európai parlamenti és tanácsi rendelet (2) 4. cikkével együttesen értelmezett 8. cikkének megfelelően kell meghoznia.
            
         
               (4)
            
            
               A Guatemalából származó friss banán Európai Unióba irányuló behozatala 2016. szeptember 15-én meghaladta a fent említett kereskedelmi megállapodásban meghatározott 65 000 tonnás küszöbmennyiséget.
            
         
               (5)
            
            
               Ezzel összefüggésben a Bizottság a 20/2013/EU rendelet 15. cikkének (3) bekezdése értelmében figyelembe vette az adott behozatalnak az uniós banánpiac helyzetére gyakorolt hatását annak eldöntése során, hogy fel kell-e függeszteni a kedvezményes vámtételeket. E célból a Bizottság megvizsgálta az érintett behozatal hatását az uniós árszintre, a más forrásból származó termékek behozatalának alakulását, valamint a friss banán uniós piacának általános stabilitását.
            
         
               (6)
            
            
               A Guatemalából származó friss banán behozatala a 2016-ra meghatározott küszöbérték meghaladásakor a friss banán Európai Unióba irányuló összes behozatalának 3,4 %-át tette ki. Továbbá a Guatemalából származó behozatal a 2016 januárjától 2016 júniusáig tartó időszakban a friss banán Európai Unióba irányuló összes behozatalának csupán 2 %-át képviselte. A 2016 végén lezáruló időszakra vonatkozó behozatali prognózis alapján, valamint figyelembe véve a 2016-ra jellemző havi behozatali adatokat, a Guatemalából származó banán behozatala valószínűleg nem haladja majd meg a teljes 2016. évi behozatal 4 %-át, azaz a Guatemalából származó éves behozatali szint megfelelne a 2015. évi szintnek.
            
         
               (7)
            
            
               2016 első hat hónapjában a Guatemalából származó behozatal esetében az átlagos importár 600 EUR/tonna volt, azaz 1 %-kal meghaladta az Unióba más forrásokból behozott friss banán átlagos importárát.
            
         
               (8)
            
            
               A EU-val szintén szabadkereskedelmi megállapodást aláírt, hagyományosan jelentős exportáló országokból – nevezetesen Kolumbiából, Costa Ricából és Panamából – származó frissbanán-behozatal 2016 szeptemberéig jórészt a hasonló stabilizációs mechanizmusokban meghatározott küszöbmennyiség alatt maradt, és a behozatal az elmúlt négy évben hasonló trendekkel és egységárakkal volt jellemezhető. 2016 szeptemberében a Kolumbiából származó behozatal szintje például 915 ezer tonnával, a Costa Ricából érkező behozatal szintje pedig 542 ezer tonnával maradt el a vonatkozó küszöbértékektől, azaz jóval magasabb volt, mint a Guatemalára vonatkozóan meghatározott teljes évi küszöbmennyiség (65 ezer tonna).
            
         
               (9)
            
            
               Az uniós banánpiacon a banán 2016 szeptember eleji nagykereskedelmi átlagára (945 EUR/tonna) nem mutatott jelentős eltéréseket a sárga banán korábbi hónapokban jellemző nagykereskedelmi átlagárához képest.
            
         
               (10)
            
            
               Ezért nincsen sem arra utaló jel, hogy a Guatemalából származó friss banán éves küszöbmennyiségen felüli behozatala zavarta volna az uniós banánpiac stabilitását, sem arra, hogy e behozatal jelentős hatást gyakorolt volna az uniós termelőkre.
            
         
               (11)
            
            
               Végül nincs arra utaló jel, hogy 2016 augusztusában az Unió legkülső régióiban működő termelők helyzete súlyosan rosszabbodott volna, vagy ennek veszélye fennállt volna.
            
         
               (12)
            
            
               A Bizottság a fenti vizsgálat alapján megállapította, hogy a Guatemalából származó banán behozatalára alkalmazott kedvezményes vámtételek felfüggesztése nem helyénvaló.
            
         
               (13)
            
            
               Tekintettel arra, hogy az éves küszöbmennyiséget már szeptemberben meghaladták, bár az uniós piacon a Guatemalából származó behozatal teljes mennyisége alacsony, a Bizottság továbbra is folytatni fogja e tekintetben a rendszeres nyomonkövetési tevékenységeit,
            
         ELFOGADTA EZT A HATÁROZATOT:
   1. cikk
   A Guatemalából származó és az Európai Unió Kombinált Nómenklatúrájában a 0803 90 10 vámtarifaszám alá besorolt friss banán behozatalára alkalmazott kedvezményes vámtétel ideiglenes felfüggesztése 2016 folyamán nem helyénvaló.
   2. cikk
   Ez a határozat az Európai Unió Hivatalos Lapjában való kihirdetésének napján lép hatályba.
   
      Kelt Brüsszelben, 2016. október 21-én.
      
         
            a Bizottság részéről
         
         
            az elnök
         
         Jean-Claude JUNCKER
      
   
   
      (1)  HL L 17., 2013.1.19., 13. o.
   
   
      (2)  Az Európai Parlament és a Tanács 2011. február 16-i 182/2011/EU rendelete a Bizottság végrehajtási hatásköreinek gyakorlására vonatkozó tagállami ellenőrzési mechanizmusok szabályainak és általános elveinek megállapításáról (HL L 55., 2011.2.28., 13. o.).